20/07/2010 | Administración Autonómica
Xunta de Galicia
Consellería de Economía e Industria
Departamento Territorial da Coruña
Número de expediente: IN407A 440/2007

Resolución do 25 de xuño de 2010, do Departamento Territorial da Consellería de Economía e Industria de A Coruña, de autorización administrativa, aprobación do proxecto de execución e declaración de utilidade pública, en concreto, da instalación eléctrica no Concello de Teo (expediente IN407A 440/2007). Visto o expediente para outorgamento de autorización administrativa, aprobación do proxecto de execución e declaración de utilidade pública, en concreto, das instalacións que a continuación se detallan: Solicitante: Unión Fenosa Distribución, S. A. Enderezo social: Avda. de Arteixo, 171 - A Coruña. Denominación: modificado 1 L. M. T., C. T. C., R. B. T. Hermida. Situación: Teo. Características técnicas: Liña eléctrica de media tensión aérea (L. M. T. A.), a 20 kV, cunha lonxitude de 383 m, coa orixe na L. M. T. A. Santiago II-Solláns existente en apoio de entronque a C. T. Luci (Expte. IN407A 1998/043), con condutor tipo LA 56/54,6 mm 2, e final en apoio fin de liña proxectada, onde colocarase un paso aéreo-soterrado. Liña eléctrica de media tensión subterránea (L. M. T. S.), a 20 kV, cunha lonxitude de 745 m, coa orixe en apoio fin de liña proxectado, con condutor tipo RHZ1 12/20 kV 3(1x240) mm 2 Al, e final no C. T. proxectado. Centro de transformación (C. T.) prefabricado, cunha potencia de 160 kVA., e unha relación de transformación de 20/0,4-0,23 kV. Rede de baixa tensión subterránea (R. B. T. S.), coa orixe no C. T. proxectado, cunha lonxitude total de 90 m, con condutores tipo RZ1. Rede de baixa tensión aérea (R. B. T. A.), coa orixe na R. B. T. S. proxectada, cunha lonxitude total de 832 m., con condutores tipo RZ e sobre apoios de formigón. Concello de Teo. Resultan os seguintes feitos: Primeiro. –A petición someteuse a información pública por acordo do 8 de setembro de 2009, do Departamento Territorial, publicada no DOG do 8 de outubro de 2009, no BOP de A Coruña do 2 de outubro de 2009 e no diario El Correo Gallego de 22 do setembro de 2009, en aplicación do Real Decreto 1955/2000, do 1 de decembro, polo que se aproba o regulamento de aplicación da Lei 54/1997, do 27 de novembro, do sector eléctrico. Así mesmo practicouse notificación individual ós afectados. Segundo. –Dentro do prazo establecido foron presentadas alegacións por: Dona Gabriela Nicole Montiano El Khannous, propietaria do predio n.° 15 e dona Maria Judit Julia Encarnacion Laña Razo e don Emilio Ricardo Cacheda Mondaca, propietarios dos predios n.° 17 e n.° 22, solicitan que se proceda á contestación expresa, por parte da administración, ás alegacións formuladas no seu día á declaración de utilidade pública da L. M. T., C. T. C., R. B. T. Hermida, expediente 440/2007. Que se denegue a autorización administrativa e por tanto a declaración de utilidade pública para o proxecto de modificado 1 á L. M. T., C. T. C., R. B. T., Hermida, en tanto non se adopten as solucións técnicas acordes cos criterios de sosteñibilidade e menor impacto ambiental. Que se requira de oficio a Unión Fenosa Distribución, S. A., a modificación do proxecto, axustándoo aos requisitos establecidos na Iei para as servidumes de paso como é o de seguir os lindeiros das parcelas en todos os tramos que sexa posible. Presentando dúas posibles solucións: solución A. Que se continúe co trazado subterráneo polo camiño real de Vaamonde-A Ramallosa ata o lindeiro que divide as parcelas 14 e 15, colocando o apoio n.° 4 na extrema das parcelas ao pe do camiño (aportan documentación fotográfica). Solución B. Continuar o tramo soterrado da liña de media tensión polo camiño real Vaamonde-A Ramallosa, ata o punto de encontro do lindeiro dos predios n.° 15 e n.° 16 co camiño e colocando o apoio n.° 4 no dito punto, zona que se encontra despexada de arborado e variando o trazado facendo coincidir co lindeiro entre os predios n.° 15 e n.° 16, aproveitando a servidume de paso forestal que discorre entre estes predios. Destas alegacións se lle deu traslado á empresa solicitante, manifestando Unión Fenosa Distribución, S. A., o seguinte: Que o modificado realizouse conforme ao establecido no Decreto 3151/68 do 28 de novembro, R. T. L. E. A. T., sen que existan limitacións nin prohibicións á constitución da servidume de paso da instalación eléctrica a traveso dos terreos incluídos na relación de bens e dereitos presentada. A variación no punto a realizar o paso aéreo-subterráneo con respecto ao proxecto inicial, ten a finalidade de non afectar a solo clasificado de extensión do solo de núcleo rural tradicional. Que das 17 parcelas afectadas polo tramo aéreo desta liña eléctrica chegouse a un acordo cós propietarios de 15 delas. O arborado que pódese verse afectado pola constitución de servidume será recollido nas correspondentes actas previas á ocupación polo perito que sexa designado para o acto. Será o Xurado de Expropiación de Galicia, o encargado de valorar e establecer o prezo xusto que corresponda a cada un dos propietarios cós que non foi posible chegar a un acordo. En canto á solución A, proposta polos afectados, entendemos que non procede pois aumentaríase a afección sobre as parcelas 10 e 14, con cuios propietarios existe un acordo e non solicitan esta modificación do trazado. En canto á solución B, aumentaríase tamén a afección sobre a parcela n.° 16, con cuio propietario existe acordo, ademais de verse afectadas novas propiedades que non están incluídas neste expediente, xenerandose con esta proposta dous novos ángulos pronunciados no trazado. FUNDAMENTOS DE DEREITO Primeiro. –O Departamento Territorial da Consellería de Economía e Industria de A Coruña é competente para resolver este expediente con fundamento no Estatuto de Autonomía de Galicia, no Real Decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma galega en materia de industria, enerxía e minas, e no exercicio das competencias atribuidas polo Real Decreto 1955/2000 e polo Decreto 36/2001, do 25 de xaneiro (DOG do 16-2-2001). Segundo. –No expediente cumpríronse os trámites que sinala o artigo 53 da citada Lei 54/1997, e os regulamentos ordenados no título VII do Real decreto 1955/2000, do 1 de decembro, que regula o procedemento de autorización de instalacións de enerxía eléctrica. Terceiro. –Con relación ás alegacións presentadas cabe dicir que o trazado da liña de media tensión cumpre có indicado no art.57 da Lei 54/97, do sector eléctrico, e o artigo 161 do R. D. 1955/2000, de 1 de decembro, de transporte, distribución, comercialización, subministro e procedemento de autorización de instalacións de enerxía eléctrica, polo que non proceden as alegacións formuladas. Ademais cumpre sinalar que non corresponde a esta fase do procedemento o realizar as valoracións derivadas dos prexuízos que aos afectados lles ocasione o trazado desta liña eléctrica, xa que iso é competencia do Xurado da Expropiación de Galicia, logo de que ao expediente se incorporen a acta previa á ocupación e as follas de aprecio coas valoracións contraditorias que presenten as partes. De acordo co que antecede e no exercicio das competencias atribuídas RESOLVE: Autorizar, aproba-lo proxecto de execución e declarar de utilidade publica, en concreto, das devanditas instalacións, nas que as características axustaranse en tódalas súas partes ás que figuran no proxecto, e ás condicións técnicas e de seguridade establecidas nos regulamentos de aplicación. Esta autorización outorgase sen prexuízo das concesións e autorizacións que sexan necesarias, de acordo con outras disposicións que resulten aplicables e, en especial, as relativas á ordenación do territorio e ao medio ambiente. As instalacións executaranse nun prazo non superior a un ano, contados a partir da data desta resolución. A declaración de utilidade pública leva implícita a necesidade de ocupación dos bens ou de adquisición dos dereitos afectados e implica a urxente ocupación ós efectos do artigo 52 da Lei de Expropiación. Contra a presente resolución poderase interpoñer recurso de alzada ante o Excmo. Sr. conselleiro de Economía e Industria no prazo dun mes, contado a partir do día seguinte ó da notificación desta resolución; tamén poderá interpoñer calquera outro recurso que estime pertinente o seu dereito. A Coruña, 25 de xuño de 2010 Tristana Moraleja Gómez Xefa territorial da Coruña